《游桃花台寺僧指似葛仙翁炼丹处》
宋代·曾丰

昔为仙翁宅，今作梵氏家。桃花太俗生，释老安取耶。

物原出平太，人自分品差。我来与时违，有桃却无花。

旧来花片红，散落为流霞。中有结实者，往往成丹砂。

仙人食之馀，鸡犬辄争哗。翔鸾久霄汉，废灶空尘沙。

殆欲从之游，龙髯不容拿。拟作武陵记，恐谓渔父夸。

坐陪老上人，晚烟煮春芽。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。